ต.ค.มูลค่าเช็คเด้งลดฮวบ
ธปท.รับสวนทางเศรษฐกิจที่ชะลอตัวคาดคนหันไปใช้ช่องทางอื่นมากขึ้น
24 พ.ย. 2557

ธปท.รับสวนทางเศรษฐกิจที่ชะลอตัวคาดคนหันไปใช้ช่องทางอื่นมากขึ้น
ธปท.เผยเช็คเด้งเดือน ต.ค. ลดลงต่อเนื่อง เฉพาะมูลค่าวูบไป 12.37%
ธนาคารแห่งประเทศไทย (ธปท.) รายงานการเรียกเก็บเงินตามเช็คทั่วประเทศ ล่าสุด ณ เดือน ต.ค.ที่ผ่านมา ว่า ทั้งระบบมีปริมาณเช็คเรียกเก็บรวม 6.05 ล้านใบ มีมูลค่ารวม 3.32 ล้านล้านบาท เมื่อเทียบกับระยะเดียวกันปีก่อน ที่มีปริมาณเช็ครวม 6.15 ล้านใบ มีมูลค่า 3.42 ล้านล้านบาท โดยปริมาณเช็คลดลง 9.62 หมื่นใบ หรือลดลง 1.56% ส่วนมูลค่าลดลง 1.02 แสนล้านบาท หรือลดลง 3% 
ทั้งนี้ ปริมาณเช็คในเดือน ต.ค. พบว่ามีเช็คคืนที่ไม่มีเงินหรือเช็คเด้ง จำนวน 6.99 หมื่นใบ หรือมีสัดส่วน 1.2% ของเช็คเรียกเก็บรวม ขณะที่มีมูลค่าเช็คเด้ง 8,930 ล้านบาท คิดเป็นสัดส่วน 0.3% ของเช็คเรียกเก็บรวม เมื่อเทียบกับระยะเดียวกันปีก่อน พบว่าปริมาณเช็คเด้งลดลง 1,209 ใบ หรือลดลง 1.76% และมูลค่าเช็คเด้งลดลง 1,260 ล้านบาท หรือลดลง 12.37%
นอกจากนี้ หากพิจารณาในรายละเอียด ของเช็คเด้งในแต่ละเขตจะพบว่า ในเขตกรุงเทพฯ และปริมณฑลมีปริมาณเช็คเด้งจำนวน 3.6 หมื่นใบ คิดเป็นมูลค่า 5,430 ล้านบาท คิดเป็นสัดส่วน 0.9% และ 0.2% ของปริมาณและมูลค่าเช็คเรียกเก็บรวมตามลำดับ ส่วนในเขตภูมิภาคมีปริมาณเช็คเด้ง 1.1 หมื่นใบ คิดเป็นมูลค่า 1,610 ล้านบาท คิดเป็น 1.2% และ 0.6% ของปริมาณและมูลค่าเช็คเรียกเก็บรวมตามลำดับ และเช็คข้ามเขตจังหวัดมีปริมาณเช็คเด้ง 2.29 หมื่นใบ คิดเป็นมูลค่า 1,900 ล้านบาท คิดเป็น 2.5% และ 2.5% ของปริมาณและมูลค่าเช็คเรียกเก็บรวมตามลำดับ
อย่างไรก็ตาม หากเปรียบเทียบเช็ค ณ เดือน ต.ค.ปีนี้กับเดือนก่อนหน้า จะพบว่าปริมาณเช็คเรียกเก็บรวมลดลง 4.72 แสนใบ หรือลดลง 7.23% ส่วนมูลค่าเช็ครวมลดลง 6.64 หมื่นล้านบาท หรือลดลง 1.96% ขณะที่ปริมาณเช็คเด้งลดลง 5,253 ใบ หรือลดลง 7% มูลค่าเช็คเด้งลดลง 500 ล้านบาท หรือ 5.3%
แหล่งข่าวจาก ธปท. เปิดเผยว่า ทั้งปริมาณและมูลค่าเช็คเด้งในขณะนี้ไม่น่าห่วง ยังลดลงต่อเนื่อง แม้ว่าภาวะเศรษฐกิจจะยังชะลอลงก็ตาม ที่สำคัญสัดส่วนของเช็คเด้งเมื่อเทียบกับเช็คเรียกเก็บรวมไม่ได้เพิ่มขึ้นเมื่อเทียบกับระยะเดียวกันปีก่อน โดยปริมาณเช็คเด้งอยู่ที่ 1.2% และมูลค่าอยู่ที่ 0.3% ส่วนหนึ่งคงเป็นเพราะธุรกรรมการชำระด้วยเช็คลดลงต่อเนื่อง หลังจากที่คนส่วนใหญ่หันไปเลือกใช้ช่องทางอื่นในการทำธุรกรรมทางการเงินมากขึ้น